text: De ældre får dansk eksport til at stige
  17 februar 2015 kl. 12.11
  De ældre kan være en stor fordel for det danske eksportmarked i de kommende år. Allerede nu mærker Abena i Aabenraa stigende eksport til ældre.
  Fremtiden kommer til at være lidt mere gråhåret end nu. Flere ældre kommer til, men det er nødvendigvis ikke en ældrebyrde, som det tidligere er blevet kaldt. De ældre vil nemlig være til stor gavn for det danske eksportmarked, skriver Finans.
  De danske virksomheder er nemlig specialiseret i forskellige produkter til ældre. Og jo flere der bliver i den høje aldersgruppe, jo større rift bliver der om produkterne.
  En af de virksomheder, som allerede oplever en stigning i eksport er Abena i Aabenraa, der producerer produkter til sundhed og pleje.
  - Vi mærker helt klart en stigende efterspørgsel fra flere, raske ældre, som ønsker at bevare et aktivt liv med masser af livskvalitet og oplevelser, siger administrerende direktør, Jens Rønn til TV SYD.
  Og det er både i Danmark og Europa at efterspørgslen stiger.
  - Markedet for inkontinensprodukter stiger i Europa med 7 - 8% om året, siger direktøren.
  